b'\n_START_ARTICLE_\nOpisna statistika\n_START_PARAGRAPH_\nOpisna statistika je skupina statisti\xc4\x8dnih metod, ki se ukvarjajo s povzemanjem pridobljenih podatkov. Te metode i\xc5\xa1\xc4\x8dejo opisne (meta) podatke o populaciji in njenih sestavnih delih, da bi ustvarile pregledni opis._NEWLINE_Temeljne opisne statistike sestavlja grafi\xc4\x8dni opis, katerega osnova je predstavitev s pomo\xc4\x8djo grafov, tabelarni opis, ki ustvarja pregled s pomo\xc4\x8djo tabel in statisti\xc4\x8dni povzetki, ki na osnovi nekaterih ra\xc4\x8dunov predstavijo bistvene podatke (npr. srednje vrednosti)._NEWLINE_Naloga opisne statistike je mnogokrat prikaz vsaj dveh lastnosti statisti\xc4\x8dne populacije oziroma njenih gradnikov, statisti\xc4\x8dnih enot. Prva izmed teh so skupne lastnosti statisti\xc4\x8dnih enot, tj., kako se razli\xc4\x8dne enote med seboj povezujejo oziroma kak\xc5\xa1ne skupne lastnosti ustvarjajo. Druga izmed dveh lastnosti pa je raznolikost statisti\xc4\x8dnih enot, opisna statistika torej predstavi spremenljivost (variabilnost). Temeljni in najve\xc4\x8dkrat uporabni podatki opisne statistike za prikaz skupnih lastnosti so aritmeti\xc4\x8dna sredina, mediana in modus dolo\xc4\x8dene populacije, pa tudi nekatere druge vrednosti, kot kumulativne frekvence in kvantili. Spremenljivost statisti\xc4\x8dnih enot v populaciji pa je mo\xc4\x8d predstaviti z varianco, standardnim odklonom in razponom vrednosti._NEWLINE_Opisna statistika je prvi korak analize podatkov, ko so bili ti zbrani in urejeni. Sledi ji nadaljnja obdelava in izvajanje sklepov, \xc4\x8de je za njih mo\xc4\x8d izpeljati dovolj podatkov.'